Sekretarja e Shtetit Clinton nxit Indinë të vazhdojë presionin ndaj Iranit
Zonja Clinton ishte për vizitë në Indi ku diskutoi për çështje të ndryshme strategjike me interes të përbashkët.
Sekretarja Clinton vlerësoi sot Indinë për pakësimin gradual të importeve të naftës nga Irani, duke thënë se vendime të tilla e shtojnë ndikimin e komunitetit ndërkombëtar për të ngadalësuar zhvillimin armëve bërthamore nga ana e Teheranit. Duke iu drejtuar medias bashkë me zonjën Clinton në një konferencë të përbashkët për shtyp, Ministri i Jashtëm Indian S.M. Krishna tregoi kujdes që të mos ta quante pakësimin e importit të naftës si një hap ndëshkues kundër Iranit. Ai e karakterizoi këtë lëvizje si vendim mbështetur tek biznesi, nën udhëheqjen e drejtuesve të naftës. India ka një marrëdhënie komplekse dhe përgjithësisht pozitive me Iranin, mbështetur në shekuj me tipare kulturore, fetare dhe civilizimi të përbashkët. Zoti Krishna e porositi sot politikën e Indisë se Irani ka të drejtën të përdorë energji bërthamore për qëllime paqësore por i kujtoi Iranit që të respektojë detyrimet e Traktatit për Mospërhapje të Materialeve Bërthamore, që të mos bëhet shtet me armë bërthamore. Sekretarja Clinton ripërsëriti ofertën amerikane për një shpërblim prej 10 milionë dollarësh në këmbim të informacionit që mund të çojë në arrestimin e terroristit të dyshuar pakistanez Hafiz Saeed, për të cilin Uashingtoni thotë se kishte luajtur një rol të rëndësishëm në planifikimin e sulmeve vdekjeprurëse në Mumbai në vitin 2008. Saeed jeton lirisht në Pakistan. Zonja Clinton thotë se populli Pakistanit meriton përpjekje më të forta kundër terrorizmit nga qeveria e tij. Takimi me ministrin e jashtëm indian është një prolog për një forum strategjik që parashikohet të mbahet në Uashington muajin e ardhshëm. Dy vendet priten të rikonfirmojnë partneritetin etyre për stabilitetin në Afganistan pas tërheqjes ushtarake amerikanet në vitin 2014 dhe përpjekjet e përbashkëta kundër terrorizmit.